Nyoperert Adele før Grammy: - Et nervevrak
Den britiske popyndlingen har vært sykmeldt siden lenge før jul. Etter å ha slitt med stemmen i flere måneder, måtte den verdensberømte 23-åringen for tre måneder siden opereres på grunn av blødninger på stemmebåndene.Hun har siden styrt helt unna rampelyset, og i flere uker hadde gullstrupen fullstendig snakkeforbud. Men nå bekrefter Adele at hun er friskmeldt og klar for å synge live igjen. Den første liveopptredenen på fem måneder finner sted i Los Angeles 10. februar på selveste Grammy-gallaen - årets desidert største musikkprisutdeling.- Det er en fantastisk stor ære å bli inkludert i en så stor kveld, og for meg er det spesielt spennende med tanke på at det er første gang jeg skal opptre på mange måneder. Jeg er selvsagt et nervevrak, men for en måte å gjøre comeback på, sprudler superstjernen i en kunngjøring til BBC. Adele, som også stiller med vinnersjanser i hele seks kategorier under det amerikanske prisdrysset, måtte skrinlegge resten av USA-turneen i oktober i fjor. 23-åringen har toppet listene verden over det siste året og har solgt ikke mindre enn seks millioner eksemplarer av albumet «21» i USA. Andre som skal opptre under den stjernespekkede Grammy-utdelingen, er Coldplay, Taylor Swift, Bruno Mars, Foo Fighters og Rihanna. Det ryktes at også Paul McCartney går på podiet med sin nye singel «My Valentine».
Popyndlingen Adele (23) går neste søndag på scenen for første gang etter den omfattende halsoperasjonen.